Espanjassa on pidätetty 30 ihmistä, joiden epäillään järjestäneen pysyviä oleskelulupia muun muassa paperittomille maahanmuuttajille.

Espanjassa saatiin joulukuussa kiinni valeavioliittoja järjestänyt rikollisryhmä, tiedottaa Europol. Europolin tiedotteen mukaan valeliitoilla järjestettiin pysyviä oleskelulupia maahanmuuttajille.

Espanjan poliisin ja Europolin operaatiossa tehtiin etsintöjä yhteensä 11 kiinteistössä ja yrityksessä, pidätettiin 30 ihmistä sekä takavarikoitiin luksusauto, suuri määrä dokumentteja ja yli 10 000 euroa käteistä. Europol sanoo, että etsinnöissä kertyi todisteita laittomasta maahanmuutosta ja dokumenttien väärennyksestä.

Rikollisryhmä rekrytoi espanjalaisnaisia, joille kullekin maksettiin 3 000 euroa valeliittoon ryhtymisestä. EU-kansalaisen oikeuksia valeliiton kautta tavoittelevat siirtolaiset maksoivat palvelusta 8 000–12 000 euroa.

Ryhmän jäsenet omistivat Europolin mukaan useita kulissiyhtiöitä, joiden palkkalistoille lumeliittoihin ryhtyneet naiset oli rekisteröity. Ryhmään kuului Marokon ja Espanjan kansalaisia.